stanford-oval/wikipedia huggingface dataset:
Pelikonepeijoonit

Pelikonepeijoonit on videopelejä ja pelikonsoleita keräilevä suomalainen ryhmittymä, jonka jäseniä ovat Mikko Heinonen, Ville Heinonen ja Manu Pärssinen. Ystävykset perustivat samannimisen verkkosivuston vuonna 1999, ja alkoivat listata sivustolle kokoelmaansa.
Pelikonepeijoonit luovuttaa satojen pelikonsolien ja tuhansien pelien kokoelmansa tammikuussa 2017 avautuvan Suomen pelimuseon käyttöön. Pelikonepeijoonien kokoelman osia on ollut aiemmin esillä muun muassa Mediamuseo Rupriikissa ja Salon taidemuseon Pelaa!-näyttelyssä.
Pelikonepeijoonien kolme perustajajäsentä ja neljä muuta osakasta perustivat Alasin Media Oy:n Peliplaneetta.net-sivuston ylläpitämiseksi. Nykyään yritys ylläpitää perustamaansa V2.fi-sivustoa.
Aiheesta muualla

Pelikonepeijoonien verkkosivusto
Parasetamoli

| --- | --- |


Parasetamoli
Systemaattinen (IUPAC) nimi
N-(4-hydroksifenyyli)etanamidi
Tunnisteet
CAS-numero: 103-90-2
ATC-koodi: N02BE01
PubChem CID: 1983
DrugBank: APRD00252
Kemialliset tiedot
Kaava: C8H9NO2 
Moolimassa: 151,17 g/mol
Fysikaaliset tiedot
Tiheys: 1,263 g/cm³
Sulamispiste: 169 °C
Liukoisuus veteen: 1,4 g/100 ml tai 14 mg/ml
Farmakokineettiset tiedot
Hyötyosuus: lähes 100 %
Metabolia: 90–95 % hepaattinen
Puoliintumisaika: 1–4 tuntia
Ekskreetio: Renaalinen
Terapeuttiset näkökohdat
Raskauskategoria:  A(AU) B(US) 
Reseptiluokitus:  Unscheduled (AU)GSL (UK)  OTC(US) 
Antotapa: suun kautta, laskimoon tai suppona peräsuoleen
Suomalaisia parasetamolivalmisteita.
Panacod on voimakas co-codamol -särkylääke joka sisältää myös kodeiinia.
Puhdasta parasetamolia.
Parasetamoli eli asetaminofeeni on useissa lääkevalmisteissa käytetty valkoinen ja hajuton lääkeaine. Parasetamolia myydään Suomessa sekä itsehoito- että reseptilääkkeenä.
Parasetamoli alentaa kuumetta ja sillä on joissain tapauksissa myös pientä kipua lievittävää vaikutusta.
Parasetamoli on edullinen lääke, jonka haitat ovat suositusannoksilla selvästi vähäisempiä kuin tulehduskipulääkkeiden. Parasetamoli on tulehduskipulääkkeitä turvallisempaa esimerkiksi  astmaa sairastaville.
Parasetamolilla on suositusannoksia suurempina annoksina kuitenkin tulehduskipulääkkeitä suurempi riski maksan vaurioittamiseen. Lisäksi sen säännöllinen käyttö imeväisiässä lisää astmariskiä ja sen käyttö raskausaikana saattaa heikentää syntyvän lapsen aivoterveyttä.
Parasetamolia sisältävien lääkkeiden kauppanimiä ovat esimerkiksi Panadol, Paracetamol-Ratiopharm, Parasetamol, Para-Tabs (ks. kuva), Paramax, Pamol ja Panacod (ks. kuva, yhdistelmävalmiste, sisältää myös kodeiinia).
Nimet parasetamoli ja asetaminofeeni ovat molemmat lyhennettyjä muotoja yhdisteen systemaattisesta nimestä para-asetyyliaminofenoli.
Teho

Cochrane-verkoston vuonna 2016 julkaiseman tutkimuskatsauksen mukaan parasetamoli lyhentää hiukan usein toistuvien jännitystyyppisten päänsärkykohtauksien kestoa.
Saman verkoston vuonna 2019 julkaiseman tutkimuskatsauksen mukaan parasetamoli ei tehoa kuitenkaan akuuttiin selkäkipuun, eikä sen vaikutusta krooniseen selkäkipuun ole tutkittu.  Nivelrikon hoidossa parasetamolia voi suositella ainoastaan polven ja lonkan lievään nivelrikkokipuun, ja sen teho jää silloinkin vaatimattomaksi.
Käyttö ja annostelu

Parasetamolia on käytetty voimakkaampien kipulääkkeiden kuten opioidien kanssa kokonaisvaikutuksen vahvistajana, koska on oletettu, että se vähentää voimakkaampien lääkkeiden tarvetta. Tutkimusten mukaan oletus ei kuitenkaan pidä paikkaansa.
Parasetamoli on lasten ensisijainen kipulääke. Yli vuoden ikäiselle lapselle voidaan rinnalla antaa myös ibuprofeenia tai naprokseenia, jos parasetamolin teho ei yksin riitä. Parasetamolia voidaan annostella myös peräpuikkona eli suppona, joskin teho on huonompi.
Parasetamolin vuorokausiannostuksen ylärajana pidetään kolmea ja enintään neljää grammaa. Muistisairaiden olisi varottava parasetamolia, koska suurin mahdollinen annos on vain hiukan pienintä vaikuttavaa annosta suurempi. Jatkuva runsas yliannostus voi olla turmiollista maksan toiminnalle. Aineenvaihdunta hidastuu yleensä ihmisen vanhetessa, jolloin elimistö ei kykene hajottamaan lääkeainetta entiseen tapaan.
Toimintamekanismi

Parasetamolin vaikutusmekanismi on edelleen epäselvä, vaikka sitä on käytetty kipulääkkeenä jo yli sata vuotta. Sen on havaittu estävän prostaglandiinin synteesiin osallistuvien syklo-oksigenaasi (COX)-entsyymien toimintaa keskushermostossa. Hermostossa särkyä lievittävät vaikutukset välittynevät osittain serotoniinijärjestelmän kautta.. Tutkimuksissa on saatu viitteitä, että parasetamoli vaimentaisi kipua kannabinoidireseptorien kautta.
Aineenvaihdunta

Parasetamoli on fenasetiinin ja asetanilidin päämetaboliitti. Parasetamoli metaboloituu pääasiassa maksassa ensimmäisen kertaluvun kinetiikan kautta ja sen metabolia koostuu kolmesta reitistä: konjugaatio glukuronidin kanssa, konjugaatio sulfaatin kanssa ja hapetus sytokromi P450-entsyymireitin, pääasiassa CYP2E1, kautta reaktiivisen metaboliitin (N-asetyyli-p-bentsokinoniimiini tai NAPQI) tuottamiseksi. Normaaleilla terapeuttisilla annoksilla NAPQI konjugoituu nopeasti glutationin kanssa ja metaboloituu myöhemmin tuottamaan sekä kysteiini- että merkaptuurihappokonjugaatteja.
Suuret parasetamoliannokset (yliannostukset) voivat johtaa maksanekroosiin, joka johtuu glutationin ehtymisestä ja korkean reaktiivisen metaboliitin (NAPQI) sitoutumisesta maksasolujen tärkeisiin osiin. Edellä mainitut maksavauriot voidaan estää antamalla varhaisessa vaiheessa sulfhydryyliyhdisteitä, esimerkiksi metioniinia ja N-asetyylikysteiiniä.
Haittavaikutukset

Parasetamoli on maksatoksinen (maksalle myrkyllinen) lääkeaine ja saattaa pitkään käytettynä tai suurina annoksina vaikuttaa maksan (ja munuaisten) toimintaan, jolloin laboratoriokokein määritellyt maksa-arvot ASAT ja ALAT nousevat yli viitearvojen. Ohjeannostusta ei siis tule ylittää. Aikuisella maksimivuorokausiannos on 4 g lääkeainetta, joskin riittävänä voidaan pitää 3 g:n vuorokausiannosta. Jatkuvasti alkoholia käyttävien ja vakavasta maksasairaudesta, kuten maksakirroosista tai maksan vakavasta vajaatoiminnasta, kärsivien on vältettävä parasetamolin käyttöä.
Tiedelehti Lancetissa julkaistun tutkimuksen mukaan parasetamolia säännöllisesti imeväisikäisenä käyttäneiden pikkulasten alttius sairastua astmaan 6–7 vuoden iässä kasvaa noin 1,5-kertaisella riskillä sitä imeväisiässä käyttämättömiin verrokkilapsiin nähden.
Parasetamolin käyttö voi lisätä myös ihottumaa ja muita allergisia oireita. Oireilun syyksi on tarjottu esimerkiksi immuunivasteen heikentymistä ja siitä seuraavaa infektion pitkittymistä, joka voi laukaista astmaoireita.
Parasetamolin on havaittu myös vähentävän ihmisten kykyä myötäelää positiivisia tunteita muiden ihmisten kanssa, koska se heikentää niiden aivoalueiden toimintaa, joita tarvitaan tässä.
Parasetamolia ei suositella käytettäväksi rokotuksien yhteydessä mahdollisesti ilmenevään lievään kuumeiluun, koska se alentaa rokotteen tehoa.
Haittavaikutukset > Yliannostus

Parasetamoli hajoaa elimistössä suurimmaksi osaksi reagoimattomiksi metaboliatuotteiksi, mutta osa (alle 10 %) metaboloituu reaktiivisiksi välituotteiksi. Näistä yksi on myrkyllinen välituote nimeltään NAPQI (n-asetyyli-p-bentsokinoni-imiini, C8H7NO2). Elimistön valmistama NAPQIn antagonisti glutationi pystyy parasetamolin normaaliannoksissa tekemään NAPQIn vaarattomaksi reagoimalla sen kanssa. Jos parasetamolia kuitenkin otetaan myrkyllinen annos, tulee kaikki glutationi kerralla käytetyksi ja sitoutumaton NAPQI pääsee aiheuttamaan vakavia maksavaurioita. Aikuiselle 10–15 grammaa aiheuttaa yleensä vakavan maksavaurion ja 20–25 grammaa voi olla tappava. Suurimmassa ilman reseptiä myytävässä käsikaupan parasetamolipakkauksessa on 30 × 0,5 grammaa annosta eli 15 grammaa.
Selvän yliannostuksen tapahtuessa on heti hakeuduttava lääkäriin, koska parasetamolin yliannostus vaurioittaa maksaa. Parasetamolimyrkytys on ensimmäisten 48 tunnin kuluessa vähäoireinen. Maksavaurion oireet ilmestyvät noin 48–96 tunnin kuluessa. Parasetamolille tehokas antidootti on asetyylikysteiini. Parasetamolimyrkytys on tyypillinen akuutin maksan vajaatoiminnan syy. Käytännössä myrkytykset ovat pääasiassa itsemurhia tai niiden yrityksiä.
Vapaan saatavuuden lisääntyessä on myös parasetamolin yliannostusriski kasvanut, ja sitä on alettu käyttää myös itsemurhissa ja etenkin nuorten naisten itsemurhayrityksissä. Ruotsissa on siksi ruvettu harkitsemaan lääkkeen vapaan saatavuuden rajoittamista, vaikka sen monet edut verrattuna tulehduskipulääkkeisiin ovatkin puoltaneet juuri parasetamolia niitä turvallisemmaksi vaihtoehdoksi.
Aiheesta muualla

Kuvia tai muita tiedostoja aiheesta Parasetamoli Wikimedia Commonsissa
Kärjä, Anu-Maija: Parasetamoli yhä useamman myrkytyskuoleman takana Yle Akuutti.  1.4.2015. Viitattu 17.3.2020.
Parasetamolin kansainvälinen kemikaalikortti
Drug: Acetaminophen Kyoto Encyclopedia of Genes and Genomes (KEGG). Viitattu 17.3.2020. (englanniksi)
4-Acetamidophenol (103-90-2) ChemBlink – Online Database of Chemicals from Around the World. Viitattu 17.3.2020. (englanniksi)
Antidotes for poisoning by paracetamol Inchem. Viitattu 17.3.2020. (englanniksi)
Human Metabolome Database (HMDB): Acetaminophen (englanniksi)
Molecule of the Month: Paracetamol. Bristol University School of Chemistry. (englanniksi)
Kipulääkkeet eli analgeetit
| --- | --- |
Tulehduskipulääkkeet:  asetyylisalisyylihappo |  deksibuprofeeni | diflunisaali |  diklofenaakki | etorikoksibi | flurbiprofeeni |  ibuprofeeni |  indometasiini |  ketoprofeeni | ketorolaakki | mefenaamihappo | meloksikaami |  naprokseeni | parekoksibi | piroksikaami | propyfenatsoni |  rofekoksibi |  selekoksibi | sulindaakki | tolfenaamihappo | valdekoksibi
Opioidit:  alfentaniili |  buprenorfiini |  dekstropropoksifeeni |  dihydrokodeiini |  endorfiini | etyylimorfiini |  fentanyyli |  heroiini |  hydrokodoni | hydromorfoni | karfentaniili |  kodeiini |  metadoni |  morfiini |  nalbufiini |  oksikodoni |  oksimorfoni | pentatsosiini |  petidiini | propoksifeeni |  remifentaniili |  sufentaniili |  tebaiini | tilidiini |  tramadoli
Muut:  parasetamoli |  kannabinoidit (lääkekannabis)
Vanhaenglanninspanieli

| Vanhaenglanninspanieli> Avaintiedot |
| --- | --- |
Alkuperämaa:   Englanti,  Iso-Britannia
Määrä:  kuollut sukupuuttoon
Alkuperäinen käyttö:  metsästys
Muita nimityksiä:  Old English Spaniel
Ulkonäkö
Paino:  8 kg
Säkäkorkeus:  36 cm
Väritys:  punavalkoinen
Vanhaenglanninspanieli (Old English Spaniel) on sukupuuttoon kuollut englantilainen koirarotu.
Ulkonäkö

Vanhaenglanninspanieli oli kevytpainoinen ja hoikkarakenteinen. Sen korkeus oli noin 36 cm ja paino noin 8 kg. Karvapeite oli silkkinen, sileä ja runsas; korvat olivat hyvin hapsuttuneet ja pitkä, typistämätön häntä runsaskarvainen. Väritys oli valkoinen punaruskein merkein; pää oli punainen ja siinä oli valkoinen laukki (valkoinen juova).
Luonne ja käyttäytyminen

Vanhaenglanninspanieli oli aktiivinen ja nopea. Se kykeni taittamaan pitkiä välimatkoja, ollen silti riittävän kevyt kannettavaksi tarpeen vaatiessa.
Alkuperä

Rotua kuvattiin usein 1800-luvun metsästysaiheisissa maalauksissa. Clifford Hubbardin mukaan se oli englanninvesispanielin kautta läheistä sukua niin ikään sukupuuttoon kuolleelle aqualatenspanielille – mutta toisin kuin englanninvesispanielin, sen karvapeite ei ollut kihara. Viimeiset yksilöt tavattiin Norfolkin The Broadsilla ja muissa osissa East Angliaa.
Iladalenin kirkko

| Iladalenin kirkko Iladalen kirke |
| --- | --- |
 Kirkko vuonna 2007.
Sijainti:  Oslo, Norja
Kirkkokunta:  Norjan kirkko
Hiippakunta:  Oslon hiippakunta
Rakentamisvuosi:  1941
Suunnittelija:  R. Nilsen
Materiaali:  kivi
Lisää rakennusartikkeleitaArkkitehtuurin teemasivulla
Iladalenin kirkko (norj. Iladalen kirke) on Oslon kunnassa Norjassa sijaitseva kivinen pitkäkirkko vuodelta 1941.
Aiheesta muualla

Kuvia tai muita tiedostoja aiheesta Iladalenin kirkko Wikimedia Commonsissa
Joe Rogan

Joe Rogan
| --- | --- |
Syntynyt:  11. elokuuta 1967  (57 vuotta) Newark  
Syntymänimi:  Joseph James Rogan 
Ammatti:  stand up -koomikko  
Puoliso:  Jessica Ditzel
| --- | --- |
Jäsen:  intellectual dark web (käännä suomeksi)  
Verkkosivusto:  joerogan.com 
Palkinnot:  Time 100 (2022) 
muokkaa - muokkaa wikitekstiä - muokkaa Wikidataa
Joseph James ”Joe” Rogan (s. 11. elokuuta 1967 Newark, New Jersey, Yhdysvallat) on yhdysvaltalainen juontaja, näyttelijä, urheiluselostaja ja stand up -koomikko. Roganin isännöimä The Joe Rogan Experience -podcast lukeutuu maailman menestyneimpiin podcasteihin, saavuttaen miljoonia kuuntelijoita jaksoittain. Lisäksi Rogan on tunnettu yhdysvaltalaisen Ultimate Fighting Championship -vapaaottelupromootion asiantuntijakommentaattorina, sekä Pelkokerroin-ohjelman juontajana. Suuren yleisön tietoisuuteen Rogan nousi 1990-luvulla näyteltyään NewsRadio-tilannekomediasarjassa sähköteknikko Joe Garellia.
Elämä ja ura

Rogan on enimmäkseen amerikanitalialaista syntyperää, mutta hänellä on myös amerikanirlantilaisia sukujuuria. Hänen isoisänsä oli Irlannista Yhdysvaltoihin saapunut siirtolainen. Rogan on My Chemical Romance -yhtyeestä tunnettujen Gerard ja Mikey Wayn serkku.
Vuonna 2008 Rogan ja hänen tuleva vaimonsa Jessica saivat tytön. Pari meni seuraavana vuonna naimisiin, ja vuonna 2010 Rogan ilmoitti että heille syntyy toinenkin lapsi. Roganilla on myös tytärpuoli hänen vaimonsa Jessican edellisestä suhteesta.
Rogan on saanut roomalaiskatolisen kasvatuksen mutta hän kertoi vuonna 2010 Alex Jonesin radio-ohjelmassa, ettei se merkitse hänelle mitään, koska hän pitää uskontoja ihmisten luomina. Roganin toistuva aihe stand up -esityksissä, sekä myös hänen omassa elämässään on kannabis sekä psykedeelit, kuten psilosybiini ja DMT. Rogan tukee kannabiksen lääke- ja viihdekäyttöä. Hän esiintyy myös kannabisaiheisessa dokumenttielokuvassa The Union: The Business Behind Getting High. Rogan vieraili 2010 julkaistussa History Channelin dokumentissa, Marijuana: A Chronic History, lääkekannabiksen laillistamisen puolestapuhujana. Hän toimi myös juontajana vuoden 2010 dokumentissa DMT: The Spirit Molecyle.
Komedianauhoituksia

I'm Gonna Be Dead Someday (CD, 22. elokuuta 2000)
Live from the Belly of the Beast (DVD ja CD, 2001)
Joe Rogan: Live (DVD, 2006)
Shiny Happy Jihad (CD, 10. huhtikuuta 2007)
Talking Monkeys in Space (CD & DVD, 2010)
Televisiosarjoja

NewsRadio (1995–1999) – Joe Garelli, mekaanikko
The Ultimate Fighting Championship (1997–) – kommentaattori
Pelkokerroin (2001–2006, 2011–2012) – ohjelman juontaja
Joe Rogan Questions Everything (2013)
The Joe Rogan Experience -podcast

Rogan on kerännyt mainetta The Joe Rogan Experience -podcastilla, jota hän tekee Brian Redbanin kanssa. Podcastin ensimmäinen osa julkaistiin 24. joulukuuta 2009.
Podcast on luonteeltaan keskusteluohjelma, jossa vierailee Roganin ystäviä, tunnettuja muusikoita, stand up -koomikkoja sekä monien eri alojen asiantuntijoita ja tieteentekijöitä. Podcastissa keskustellaan kaikesta maan ja universumin väliltä, kuten psykedeeleistä, virallisen historiankirjoituksen ulkopuolisesta historiantutkimuksesta sekä ajankohtaisista tapahtumista kaihtamatta näkökulmia ja yksityiskohtia joita tavallisissa uutisissa ei juuri näe.
Toukokuussa 2020 Rogan ilmoitti Spotify Technology SA:n ostaneen yksinoikeuden ohjelmaan. The Joe Rogan Experience on kuunneltavissa ainoastaan Spotifyn kautta syyskuusta 2020 tammikuuhun 2021. Sopimuksen arvoksi on arvioitu yli 100 miljoonaa Yhdysvaltain dollaria.
Aiheesta muualla

Wikisitaateissa on kokoelma sitaatteja aiheesta .
Joe Roganin virallinen sivusto (englanniksi)
Joe Rogan Internet Movie Databasessa. (englanniksi)
Pelkokerroin-ohjelma NBC:n sivuilla (englanniksi)
Lambertseterin kirkko

| Lambertseterin kirkko Lambertseter kirke |
| --- | --- |
 Kirkko vuonna 2016.
Sijainti:  Oslo, Norja
Kirkkokunta:  Norjan kirkko
Hiippakunta:  Oslon hiippakunta
Rakentamisvuosi:  1966
Suunnittelija:  Harald Hille
Materiaali:  tiili
Istumapaikkoja:  600
Lisää rakennusartikkeleitaArkkitehtuurin teemasivulla
Lambertseterin kirkko (norj. Lambertseter kirke) on Oslon kunnassa Norjassa sijaitseva tiilinen pitkäkirkko vuodelta 1966.
Aiheesta muualla

Kuvia tai muita tiedostoja aiheesta Lambertseterin kirkko Wikimedia Commonsissa
Matheus França

| Henkilötiedot |
| --- | --- | --- | --- |
Koko nimi: Matheus França de Oliveira
Syntymäaika: 1. huhtikuuta 2004 (ikä 20)
Syntymäpaikka: Rio de Janeiro, Brasilia
Pelipaikka: keskikenttä
Pituus: 184 senttimetriä
Seura
Seura: Crystal Palace
Pelinumero: 11
Junioriseurat
2016–2022: Flamengo
Seurat
| Vuodet | Seura | O | (M) |
| 2022–2023 | Flamengo | 28 | (5) |
| 2023– | Crystal Palace | 10 | (0) |
Maajoukkue
| 2019 | Brasilia U16 | 6 | (0) |
| 2022 | Brasilia U20 | 2 | (0) |
 Seurajoukkueuran tilastot kattavat vain kansalliset sarjat, päivitetty 8. marraskuuta 2024.  Maajoukkueuran tilastot päivitetty 8. marraskuuta 2024.
Matheus França de Oliveira (s. 1. huhtikuuta 2004 Rio de Janeiro) on brasilialainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Crystal Palacea ja Brasilian alle 20-vuotiaiden jalkapallomaajoukkuetta.
França on kotimaansa Flamengon kasvatti ja hän teki ammattilaisdebyyttinsä joukkueessa joulukuussa 2021. Kesällä 2023 hän siirtyi nykyiseen seuraansa, Crystal Palaceen.
Seurajoukkueura

França siirtyi Flamengon junioriakatemiaan 12-vuotiaana. Häntä pidettiin yhtenä akatemian parhaista pelaajista.
França oli 17-vuotias, kun hän pelasi kaudella 2021 ensimmäisen ammattilaisottelunsa. Flamengo hävisi 7. joulukuuta 2021 käydyn ottelun Santosia vastaan 0–1. Hän pelasi kauden 2021 aikana myös yhdessä muussa sarjaottelussa.
França pelasi kauden aikana myös 17 liigaottelussa ja onnistui myös maalinteossa neljä kertaa. Libertadoresissa hän pelasi kahdessa ottelussa ja teki maalin Deportes Tolimaa vastaan.
França pelasi kaudella 2023 Brasilian Série A:ssa yhdeksän ottelua ja teki yhden maalin Flamengon sijoittuessa sarjassa sijalle neljä. Hän pelasi myös Libertadoresissa kolme ottelua ja onnistui maalinteossa, kun vastassa oli SD Aucas.
França siirtyi elokuussa 2023 Englannin Valioliigaan Crystal Palaceen 20 miljoonan euron siirtokorvauksella ja sopimuksella vuoteen 2028 asti. Hän teki lokakuussa 2023 ensiesiintymisensä valmentaja Roy Hodgsonin alaisuudessa sarjaottelussa Newcastle Unitedia vastaan. Maaliskuussa 2024 hän loukkaantui ja on ollut sivussa kahdeksan kuukauden ajan. França pelasi kaudella 2023–2024 Englannin kymmenessä ottelussa. FA Cupissa hän oli kentällä kahdessa ottelussa.
Maajoukkueura

França pelasi ensimmäistä kertaa Brasilian alle 20-vuotiaiden maajoukkueessa marraskuussa 2022 ystävyysotteluissa Chileä vastaan. Tätä ennen hän oli pelannut ystävyysotteluita myös Brasilian alle 16-vuotiaiden maajoukkueessa.
Nutty Puttyn luolaonnettomuus

Nutty Puttyn luolaonnettomuus tapahtui 25. marraskuuta 2009, kun 26-vuotias luolatutkija John Jones kuoli jäätyään puristuksiin 28 tunniksi Nutty Puttyn luolastoon.
Luola

Nutty Puttyn luola sijaitsee Yhdysvalloissa Utahin osavaltiossa. Se löydettiin ensimmäisen kerran vuonna 1960, ja siitä tuli nopeasti tunnettu haastavuudestaan ja vaarallisuudestaan. Luola jakautuu moneen erinimiseen osaan.
John Jones

Jones syntyi suureen perheeseen, jossa oli viisi poikaa ja kaksi tyttöä. Hän tutustui luoliin jo nuorena veljensä Joshin kanssa, kun veljesten isä vei heitä luolavierailuille. Jones oli vahvasti kristitty.
Onnettomuuden aikoihin Jones oli opiskelemassa lasten sydänlääkäriksi Virginiassa. Hän oli naimisissa, ja hänellä oli vuoden ikäinen tytär. Hänen vaimonsa oli raskaana. Ennen onnettomuutta Johnin luolatutkimukset olivat vähentyneet merkittävästi.
Onnettomuus > Aikaisemmat tapahtumat

Onnettomuutta edeltävänä päivänä Jones ja hänen veljensä päättivät valita Nutty Puttyn seuraavan luolavalloituksen kohteeksi. He saapuivat luolan suulle kello 20.00 paikallista aikaa. Alueella oli heidän lisäkseen parivaljakon ystäviä ja muita tuttavia.
Seurueen ensimmäinen tunti luolastossa sujui ongelmitta, ja he olivat tutkineet luolan suurinta tunnelia Big Slideä. Pian tämän jälkeen veljekset päättivät kahden ystävänsä kanssa yrittää haastetta, jossa tarkoituksena oli kulkea kapeana ja haastavana tunnetun Synnytyskanavan läpi.
Onnettomuus > Onnettomuus

Jones aloitti haasteen ensimmäisenä, mutta hetken ryömittyään tunneli ei näyttänyt merkkejä laajenemisesta vaan kävi yhä kapeammaksi. Hetken mietittyään asiaa hän jatkoi eteenpäin, jolloin tunneli kävi yhä ahtaammaksi ja teki poikkeuksellisen jyrkän laskun alaspäin. Jones puristi itseään eteenpäin ajatellen käytävän laajenevan tuon pudotuksen jälkeen.
Nopeasti kävi ilmi, että kaikki oli mennyt pieleen jo 50 metriä aiemmin, sillä seurue ei ollut alun perinkään saapunut Synnytyskanavaan vaan Jones oli ryöminyt väärään käytävään. Jonesin ongelmat alkoivat välittömästi, sillä hänellä ei ollut mahdollisuutta kääntyä tai peruuttaa takaisin omin avuin. Ainoa mahdollisuus oli jatkaa eteenpäin käytävää, jonka halkaisija oli suunnilleen kuivausrummun aukon kokoinen. Jones oli pidättänyt hengitystä, mutta siitä luovuttuaan hän juuttui lopullisesti.
Onnettomuus > Pitkä odotus

Jonesin veli tuli ensiksi avuksi, ja hän yritti vetää veljeään ulos. Tällöin tapahtui kohtalokas virhe, sillä kun Josh päästi irti veljestään, hän liukui vielä syvemmälle luolastoon entistä vaarallisempaan asentoon. Jonesin liikkuminen muuttui mahdottomaksi, ja Josh riensi hakemaan apua luolan ulkopuolelta. Ensimmäinen avuksi tullut henkilö oli paikallinen vapaaehtoinen Susan. Hän tarkasti Jonesin tilan nopeasti ja kutsui alueelle lisävoimia. Muutaman tunnin kuluttua alueelle saapui pelastusryhmä, joka alkoi välittömästi kehitellä pelastussuunniitelmaa. Lopulta he päätyivät kokeilemaan eräänlaista taljasysteemiä. Siinä pelastusköysi kiinnitettiin Jonesin jalkoihin, ja pelastajien oli tarkoitus vetää hänet ulos.
Käytävää piti kuitenkin laajentaa toimenpidettä varten. Poraamisessa kesti tunteja, ja tilanteen vakavuutta pahensi myös Jonesin vaikea asento. Hänen tilansa oli heikentynyt, sydän kävi ylikierroksilla ja hän kärsi hengitysvaikeuksista. Pelastajat toivat Jonesille kaksisuuntaisen kaapeliradion, jotta hän voisi puhua luolan suulla odottavan vaimonsa kanssa. Tässä vaiheessa Jones oli ollut ylösalaisin 19 tuntia.
Onnettomuus > Pelastaminen aloitetaan

Pelastajat työskentelivät kahdeksan miehen tandemissa kerrallaan. Operaatiossa jouduttiin pitämään useita taukoja Jonesin kipujen vuoksi. Kolmannen vetäisykerran jälkeen Jones sai näköyhteyden pelastajiinsa. Pelastajien mukaan hän näytti väsyneeltä, ja hän valitti kovista jalkakivuista. Tämän jälkeen pelastajat jatkoivat vetämistä, ja Jones oli lähes pelastautunut.
Onnettomuus > Pelastaminen aloitetaan > Kohtalokas virhe ja kuolema

Neljännellä vetäisyllä tapahtui vakava virheliike, kun koko vetäisyjoukkue kaatui yhtäkkiä taaksepäin köyden irrotessa heidän käsistään. Lähin vetäjä iskeytyi kallioon ja pyörtyi hetkeksi. Kun hän heräsi, Jonesin jalkojen lähellä ollut kivikaari oli murtunut. Koska köysi oli sidottu siihen, Jones oli liukunut uudestaan takaisin onkaloon entistä syvemmälle.
Pelastajat yrittivät vielä toisintaa pelastustoimenpidettä, mutta siitä luovuttiin Jonesin elintoimintojen heikentyessä. Keskiyöllä 25. marraskuuta lääketieteen ammattilainen totesi John Jonesin kuolleeksi.
Onnettomuuden jälkeen

Seuraavana päivänä viranomaiset tiedottivat Jonesin saamisen luolasta olevan liian vaikeaa ja vaarallista, joten ruumis jätettiin luolastoon. Viikkoa myöhemmin luolasto suljettiin yleisöltä lopullisesti, ja sen suuaukko sinetöitiin.